
Importanța problemei și motivaţia lucrării 


Scopul acestei lucrări constă în identificarea și prezentarea unor 
reglementări ale UE relevante din perspectiva emisiilor de CO; și a unor 
taxe cu efect disuasiv menite a combate excesul de astfel de emisii. De 


î . „asemenea, s-a urmărit identificarea efectelor acestor reglementări și 
(https://profesionistiţupsdipr-obegtozosgiar iri cfr R/ABâpotrivă asupra profesionistilor și asupra 


piperea) Vasilescu) consumatorilor. Analiza, de altfel, plasează individul în contextul creat 
Gheorghe Arina Vasilescu de ideologia schimbării climatice, demers necesar în vederea evaluării 
Piperea impactului financiar direct sau indirect asupra omului contemporan. 
Introducere 


În ultimele decenii, tendinţa liderilor globali a fost de a concentra dezbaterile și studiile științifice, 
reglementările, alocările de resurse și ideologia mainstream pe una dintre tematicile protecţiei mediului: 
lupta împotriva schimbărilor climatice. 


Legislația europeană, de la dreptul mediului, la reglementările în domeniul sanitar, alimentar, energetic, 
financiar și chiar educațional - cultural, devine din ce în ce mai abundentă în normative care pun în centrul 
preocupărilor birocratice și administrative această luptă contra schimbărilor climatice, într-o încercare 
similară cu munca acelui om din poveștile lui lon Creangă care încerca să introducă soarele cu ligheanul într-o 
casă fără uși și fără ferestre. Birocraţia Uniunii Europene pretinde a opri schimbările climatice prin lege și prin 
taxe cu efect de descurajare a emisiilor de CO;. 


Potrivit art. 4 alin. (2) lit. e) din Tratatul privind Funcționarea Uniunii Europene (TFUE), mediul face parte din 
clasele de competenţă pe care Uniunea Europeană le partajează cu Statele membre. Așa cum rezultă din art. 
2 alin. (2) din TFUE, Statele membre își exercită competenţa în măsura în care Uniunea nu și-a exercitat 
competența și își exercită din nou această competenţa în măsura în care Uniunea a hotărât să înceteze să și-o 
mai exercite ... 


Acordul de la Paris privind schimbările climatice, semnat în anul 2015, a fost o convenţie a liderilor mondiali 
(fără un suport popular și, în mod paradoxal, perfectat în mod netransparent) prin care s-au stabilit obiective 
ambițioase și utopice pentru lupta împotriva schimbărilor climatice. 


Contrar principiilor Tratatului Uniunii Europene, conform cărora deciziile și acţiunea în cadrul Uniunii se iau în 
mod transparent și cât mai aproape de cetăţeni, Acordul de la Paris a fost semnat și ratificat atât de Uniune, 
cât și de toate statele sale membre. Statele membre și UE au fost înscrise, astfel, pe o traiectorie către prima 
(și utopica) economie și societate neutră din punct de vedere climatic până în 2050[1]. 


Regulamentul (UE) 2021/1119 al Parlamentului European și al Consiliului face obiectivul neutralității climatice 
până în 2050 obligatoriu în Uniune și stabilește un angajament intern obligatoriu al Uniunii de reducere, până 
în 2030, cu cel puţin 55% a emisiilor nete de gaze cu efect de seră (emisii după deducerea absorbţiilor) 
înregistrate la nivelul anului 1990. 


În baza acestor angajamente, UE a impus progresiv obligaţii și taxe de descurajare care privesc atât 
companiile, cât și, direct sau indirect, consumatorii lor finali. 


În cele ce urmează vor fi enunțate și comentate din perspectiva motivaţiei prezentului studiu câteva exemple 
de reglementări și taxe impuse de acest angajament. 


1. Directiva UE 2022/2464 de raportare corporativă de sustenabilitate 


Directiva enunțată impune obligaţia raportării măsurilor luate în vederea micșorării emisiilor de dioxid de 
carbon[2]. 


Cunoscută și sub acronimul CSRD, Directiva raportării CO» a completat și înlocuit Directiva raportării 
nefinanciare (NFRD), ceea ce denotă intenţia iniţiatorului de a ridica problematica emisiilor de CO; la nivel de 
obiectiv al întreprinderii, demers riscant pentru fiinţa juridică a entității care are poziţia de titular al 
întreprinderii. Potrivi art. 187 Cciv., o persoană juridică trebuie să aibă un scop licit, moral și în acord cu 
interesul public. În caz contrar, poate fi în pericol de nulitate. În plus, domeniul de aplicare a fost larg extins, 
existând un număr mai mare de companii care intră sub incidenţa acestei directive din 2022. 


Raportarea va reliefa impactul potenţial și real asupra mediului și asupra societăţii, în ipostaza unei amprente 
de carbon, calculată potrivit unui standard internaţional de calculare a emisiilor de gaze cu efect de seră, 
denumit Protocolul GES. 


Ceea ce se urmărește prin Protocolul GES sunt: (i) emisiile directe și emisiile indirecte, precum și (ii) emisiile 
provenind din procese și activităţi ce ţin de întregul lanţ valoric al circuitului industrial și economic al 
produsului sau serviciului. 


Obligaţiile instituite de Directiva CSRD implică semnificative costuri în sarcina companiilor, fiind vorba despre 
necesitatea unei analize detaliate pe care doar persoane specializate ar putea să o întreprindă. Cu caracter 
de evidenţă, aceste costuri se vor răsfrânge asupra consumatorilor finali prin preţuri majorate ale produselor 
achiziționate de la întreprinderile raportoare. Obligaţia de raportare care incumbă companiilor se răsfrânge 
asupra consumatorului, adică, asupra simplului particular, întrucât determină majorarea preţurilor. 


Directiva CSRD are și obiectivul de a determina companiile să fie sustenabi/e, astfel încât să se atingă 
scopurile stabilite de UE privind sustenabilitatea și emisia de CO;. Prin ceea ce impune, Directiva creează o 
presiune în sensul conformării cu obligația raportării și al micșorării emisiilor, această transparenţă introdusă 
în activitatea întreprinderilor putându-le afecta reputaţia și brandingul ori, după caz, putând atrage noi 
investiţii. Astfel, modul în care activitatea întreprinderii transpare în urma acestui raport ar putea influenţa 
chiar activitatea ulterioară a acesteia în cadrul pieţei. 


Din perspectiva eficienţei acestei măsuri de luptă contra schimbărilor climatice, a se observa, în special, faptul 
că este vorba de raportări, adică de hârtii birocratice, precum și de „specialiști în fum”, care trebuie plătiți. De 

aici și un risc ridicat de corupere a „specialiștilor în fum” în vederea emiterii unor raportări pozitive și amicale 


cu plătitorii serviciului. 


Presiunea Directivei nu se răsfrânge doar asupra comerciantului, ci ajunge și la consumator, cu privire la care 
se observă o practică incipientă de name, shame and blame. Aceasta poate fi observată, de exemplu, în 
cadrul aplicațiilor pentru tichetele de masă. La cumpărarea unui produs folosind tichete de masă, aplicația 
arată cantitatea de CO; pe care consumatorul final a „produs-o” prin simplul fapt că a cumpărat acel produs 
de pe raft. Așadar, vinovatul aparent este consumatorul, iar nu producătorul fumului emanat de fabricarea 
mărfii. O astfel de practică se observă inclusiv în ceea ce privește industria transportului aerian, unde 
anumite companii au început să indice pe biletul de zbor cantitatea de CO; pe care individul o „produce” 
atunci când călătorește cu avionul și, cu această ocazie, contribuie la dezvoltarea turismului și a economiilor 
care se bazează pe turism. S-a încercat și introducerea opțiunii de compensare a emisiilor de CO; (carbon 
offset), care are ca scop îndreptarea efectului negativ produs de activități poluante. De exemplu, s-a propus 
plantarea de copaci în cantităţi echivalente cu emisiile de CO;. În mod ilogic, azi plantarea copacilor în 
vederea reversării efectului de încălzire climatică determinată de excesul de CO2 este descurajată, fiind 
preferate raportări, speculații cu certificate de emisii și stocarea în pungi subterane de gaz, totul extrem de 
scump și costisitor. 


Este evident că acest sistem nu va suscita interesul consumatorilor. Deși majoritatea simplilor particulari sunt 
clar preocupaţi de problemele de mediu, nimeni nu își dorește ca aceste probleme să își găsească rezolvarea 
în achitarea unor taxe sau impunerea unor costuri mai mari pentru consumatorii finali ai diverselor produse. 
Toate acestea pot conduce, în final, la abţinerea de la consum, cu toatele consecinţele negative în lanţul 
economic și fiscal care decurg din această abstinenţă și austeritate. Cel mai afectat din punct de vedere 
financiar va fi consumatorul și, în mod indirect, salariatul, care își va pierde locul de muncă în urmarea 


falimentului companiei angajatoare, în urmarea creșterii preţurilor și a reculului consumului. Statul, de 
asemenea, va suferi un recul al colectării de tva și de accize la buget, ca urmare a reducerii consumului. Este 
un efect cu totul imprevizibil și nedorit al acestei manipulări prin disuasiune, o cale sigură spre neutralizarea 
democraţiei consumului. 


2. Regulamentul (UE) 2023/956 privind instituirea unui mecanism de ajustare a carbonului la frontieră (CBAM) 


Regulamentul CBAM instituie o adevărată Taxă pe carbon care va acoperi, în primă fază, importurile 
bunurilor și precursorilor a căror producţie necesită o mare cantitate de carbon (ciment, fier și oțel, aluminiu, 
îngrășăminte, electricitate și hidrogen), în faza ulterioară urmând a i se extinde domeniul de aplicare în așa 
fel încât să cuprindă mai mult de 50% din emisiile din sectoarele acoperite de Sistemul European de 
Tranzacţionare a Emisiilor (ETS). 


Acest Regulament CBAM impune companiilor o obligaţie suplimentară de raportare cu privire la consumul de 
energie, emisiile încorporate (emisiile directe, emisiile indirecte, emisii provenind din procese și activități ce 
țin de întregul lanţ valoric), ţara de origine a mărfurilor importate, identitatea și locaţia unităților în care au 
fost produse mărfurile și preţul carbonului care trebuie plătit în ţara de origine pentru emisiile conținute de 
mărfurile importate. 


După faza de tranziție[3], importatorii vor fi obligați să achiziționeze certificate CBAM. 


Se poate face o paralelă cu sistemul deja existent, transformat chiar în piață similară bursei de valori, al 
certificatelor de emisii de CO.. Acest sistem se aplică producătorilor industriali interni. În afară de caracterul 
puternic speculativ pe care l-a căpătat, acest sistem de tranzacţionare a emisiilor de carbon s-a dovedit deja 
nociv pentru economii slabe, conduse prin politici publice neîndemânatice, așa cum este România. Sistemul 
tranzacţionării certificatelor de CO; s-a dovedit și profund anticoncurențţial, întrucât între întreprinderile 
normale și întreprinderile „prea mari pentru a fi lăsate să falimenteze” s-a înfiripat un iritant dublu standard, 
care face ca marile companii germane, franceze, olandeze, italiene sau spaniole să fie ignorate de la sancțiuni 
pentru poluare sau să fie „calificate” să își deruleze propriile metode de calcul al reducerii emisiilor de gaze cu 
efect de seră, în timp ce întreprinderile normale, cum ar fi cele publice românești, sunt intenționat 
falimentate, chiar și pentru lipsa unei virgule. Este clar, oricum, că noul sistem al certificatelor de CO; pentru 
importuri este un nou glonţ tras de UE în propriul picior, care îi va vătăma și mai abitir economia slăbită și îi 
va sărăci și mai mult populaţia. 


Mecanismul certificatelor CBAM își dorește să stabilească un echilibru între importatorii de produse pentru a 
căror obţinere este necesară emiterea unei cantități considerabile de CO; și producătorii din cadrul UE, 
cărora li se aplică schema UE de comercializare a certificatelor de emisii (EU ETS). Evident că, în acest sens, 
obiectivul Regulamentului este unul întemeiat, echilibrând raporturile dintre comercianţi. Totuși, pentru ca 
acest echilibru să existe, consumatorul „trebuie” să fie dezavantajat, căci în sarcina sa va ajunge suportarea 
efectivă a acestor taxe. 


Nerespectarea cerinţelor de raportare CBAM sau inexactitățile raportului pot conduce la penalităţi pe care le 
va stabili fiecare stat membru. Cuantumul penalităţii este cuprins între 10 EUR și 50 EUR pe tonă de emisii 
neraportate/raportate cu inexactităţi. 


Desigur că și aceste costuri vor fi incluse în preţul produselor și serviciilor, care va fi suportat de 
consumatorul final. 


Consecința va fi accentuarea sărăciei. 


Colateral, consecinţa va fi abţinerea de la consum și austeritatea, adică, mai puțin bani colectați la bugetele 
publice, cu titlu de tva și accize, mai puţină producţie și comerț, mai puţine locuri de muncă, mai mult șomaj, 
mai prostești așteptările ca toată această nefericire în lanţ să fie acoperită de digitalizare și de „inteligența” 
artificială. 


3. Regulamentul UE (2023/2405) privind combustibilii de aviație durabili 


Denumit și "RefuelEU aviation initiative”, acest Regulament face parte din planul UE „Fit for 55 package” de a 
reduce emisiile de CO; cu până la cel puțin 55% până în 2030, având ca referinţă nivelul emisiilor din 1990, și 
de a atinge neutralitatea climatică până în 2050. 


Regulamentul stabilește că, în cadrul transporturilor aeriene, va trebui folosit un anumit procent de SAF 
(combustibili de aviație durabili). Furnizorii de combustibili pentru aviaţie vor fi obligaţi să asigure, începând 
cu 2025, un minim de 2% SAF, procent care va urma să crească la fiecare 5 ani: 6% în 2030, 20% în 2035, 34% 
în 2040, 42% în 2045 și 70% în 2050. 


Având în vedere evoluția tehnologică din prezent, SAF reprezintă o variantă mai costisitoare de combustibil 
decât cea utilizată în prezent. Consecința imediată va fi creșterea preţurilor biletelor de avion, consumatorii 
finali fiind, iarăși, cei care vor trebui să suporte din buzunarul propriu aceste schimbări introduse prin 
reglementări la nivelul UE. Un potenţial efect negativ se întrevede și din perspectiva companiilor aeriene, 
creșterea costurilor unei curse cu avionul ducând la reducerea traficului aerian, ceea ce în final ar determina 
falimentul. Or, acest domeniu a fost masiv finanţat de statele membre ale UE, cu ajutoare de stat, pentru a 
trece peste riscul de faliment cauzat pandemie. Aceste ajutoare, acordate din bani publici, culeși din taxele și 
impozitele contribuabililor, se vor fi pierdut pentru eternitate și pentru nimic. 


Așa cum s-a arătat mai sus, fiecare dintre pasageri „beneficiază” și de un calcul automat al amprentei 
personale de carbon, care se regăsește la loc vizibil pe tichet, amprentă calculată ca un fel de raţie de 
consum. Odată epuizată, intervine interdicția de a mai circula cu avionul, aplicabilă consumatorului până la 
finele perioadei pentru care se calculează rația. 


4. Proiectul din martie 2023 de Regulament al industriei net - zero 


Comisia Europeană a propus în data de 16 martie 2023 un proiect de Regulament privind industria net-zero - 
Net Zero Industry Act (NZIA). Pe 16 februarie 2024, Parlamentul și Comisia au ajuns la un acord politic 
provizoriu asupra proiectului. 


Regulamentul, încă neintrat în vigoare, își propune să ofere un cadru de reglementare simplificat pentru 
capacitatea de producţie a produselor care sunt esenţiale pentru îndeplinirea obiectivelor în materie de 
neutralitate climatică, cum ar fi bateriile, turbinele eoliene, pompele de căldură, panourile solare, 
electrolizoarele și tehnologiile de captare și stocare a dioxidului de carbon[4], dar prezintă interes mai ales 
din perspectiva obligaţiei de captare și stocare a CO» (carbon capture and storage - CCS). 


Este vorba, pur și simplu, de capt(ur)area, transportul și stocarea CO; pentru a-l împiedica să ajungă în 
atmosferă. Adică vânarea de vânt și nori. 


Teoretic, este posibilă și convertirea CO; stocat și captat în alte produse ce ar putea fi folosite ulterior 
(captarea și utilizarea carbonului - CCU), dar nu acesta este obiectul proiectului de regulament. 


Această iraţională vânătoare de vânt și nori va determina abandonarea metodei naturale de inversare 
retroactivă a emisiilor de CO;. Plantarea copacilor în acest scop este, de altfel, dezavuată, ba chiar combătută 
prin cumpărarea de păduri pentru a sacrifica copaci și a împământa buștenii de pe sute de mii de hectare. 
Cam la fel sunt abandonate toate metodele naturale de primenire a Pământului, exact ca în „universurile 
artificiale” ale lui Oscar Wilde... 


Chiar dacă scopul procedurii de vânare a vântului și a norilor este unul care pare bine intenţionat (dar nu 
prea rațional), ne putem întreba dacă enormul și inutilul efort (financiar, dar nu numai) care trebuie depus în 
vederea aplicării acestei idei este proporțional cu rezultatele. Având în vedere că nu sunt expres 
reglementate ipotezele în care ar trebui să intervină captarea și stocarea emisiilor de CO;, ar fi rezonabil să 
presupunem că acest mecanism ar putea deveni un „get out of the jail free card”, adică un tichet gratis de 
ieșire din închisoare[5], companiile simțindu-se îndrituite să emane la fel de mult sau poate chiar mai mult 
CO» doar în baza faptului că au banii și resursele necesare vânării de vânt și de nori. 


Evident că în această ecuaţie trebuie luate în calcul și costurile ridicate ale unui astfel de proces tehnologic. 
Finanţarea publică nu va putea acoperi întreaga sumă necesară derulării și finalizării unui proiect de o 
asemenea anvergură, astfel că vor fi necesare finanţări private care bineînţeles că se vor răsfrânge în mod 
inevitabil asupra consumatorilor finali. Companiile care se vor lansa în mod obligatoriu în operațiunea de 
vânare și stocare a vântului și a fumului vor fi nevoite să își acopere aceste costuri, „investiția” în viitorul verde 
găsindu-și urmări financiare în prețurile impuse ulterior consumatorilor. 


Proiectul mai implică o incertitudine. Care vor fi statele membre care vor trebui să implementeze această 

tehnologie și, deci, să îi suporte costurile? Este evident că nu toate statele au „potenţial” de stocare a CO;, 
însă ceea ce este și mai evident este că România nu face parte dintre acestea. România nu deţine astfel de 
premise și nu deţine resursele financiare necesare construirii lor. 


Obligaţia de stocare a CO; vizează, în mod primordial, producătorii europeni de petrol și de gaze. Potrivit 
Regulamentului, provizoriu adoptat în 2024, fiecare entitate care deține o autorizație de explorare și/sau 
exploatare de hidrocarburi va trebui să aibă o contribuţie individuală în vederea atingerii obiectivului stabilit 
la nivelul UE referitor la cantitatea de CO; stocată, iar acest obiectiv consolidat la nivelul tuturor celor 27 de 
state membre este de cel puţin 50 de milioane de tone CO; captat și stocat până în 2030. Aceste contribuții 
individuale vor fi calculate după o formulă de calcul care are în vedere producţia din 1 ianuarie 2020 până pe 
31 decembrie 2023. Este evident că nu toate statele au astfel de producători, deci nu toate economiile și nici 
toţi cetățenii UE vor avea de suferit de pe urma acestei noi obligaţii impuse pentru a trăi în minunata lume 
nouă de după 2030. 


România, fie că vrea sau nu vrea, este al doilea producător de petrol și gaze din Europa, având două mari 
companii în domeniu - OMV Petrom și Romgaz, astfel că, prin aplicarea formulei Comisiei, o mare parte din 
sarcina stabilită de UE prin Regulamentul ce urmează a fi adoptat formal în curând urmează să implice aceste 
două companii și, deci, România. Având în vedere poziția României în ecuaţie, a rezultat că producătorilor 
români ar urma să le revină aproximativ 20% din obligaţia instituită[6], ceea ce ar însemna aproximativ 9 
milioane de tone de CO;. Practic, până la primul termen vizat, adică anul 2030, România va trebui să aibă deja 


depozitele care ar avea potenţialul de a stoca acele milioane de tone CO; care trebuie captate și stocate în 
subsol. Această acţiune necesită investiții foarte mari, stațiile de colectare și de injectare fiind ele însele 
costisitoare. 


În cazul nerespectării acestor obligaţii, UE lasă statele membre să stabilească penalitățile aferente (ce 
mărinimie ...). 


Cu privire la perspectivele stakeholderilor din România asupra acestui mecanism și asupra implementării sale 
au fost elaborate un studii. Stakeholderii vizați au fost consultaţi, printre altele, cu privire la operațiunea de 
vânare de vânt - carbon capture and storage (CCS), precum și cu privire la operaţiunea de procesare a 
vântului vânat - carbon capture and utilisation (CCU). Majoritar, este preferată această din urmă procedură. 
Nimeni nu își dorește ca România să devină un loc de stocare de CO;, deoarece acest lucru va duce la 
acumularea de „pungi de CO" în subteran[7]. Evident că CCS ar putea constitui premisa CCU, astfel că aceste 
„pungi” nu ar fi automat stocate pentru totdeauna în subsol, ci doar până când ar interveni posibilitatea 
metamorfozării CO, în alte produse, dar această discuţie pare prematură. 


Totuși, utilitatea acestui mecanism și aplicabilitatea efectivă a sa rămâne cel puţin pentru moment sub 
semnul întrebării. Sunt multe probleme care au fost abordate chiar de către petrolieri români care nu și-au 
găsit răspunsul sau consensul. În plus, nu este favorabilă nici împrejurarea lipsei de încredere acordată 
acestui mod de luptă împotriva schimbărilor climatice, nici impactul financiar puternic pe care îl impune chiar 
de la început un astfel de demers. 


În altă ordine de idei, a se observa că Uniunea Europeană știa deja, încă din 2018, că: 


(i) industriașii din domeniu ar putea produce mai mult CO; plătind costurile acestei vânări de vânt, pseudo- 
științific denumită carbon capture and storage (CCS); 


(ii) stocarea CO; la mii de metri în pământ ar putea cauza cutremure, contaminarea pânzei freatice și... 
încălzire climatică[8]. 


Și, cu toate acestea, Uniunea Europeană a decis să continue vânarea de vânt și să o transforme în 
Regulament european... 


Este același gen de cerbicie cu care s-au dezvoltat bio-tehnologiile și ingineria genetică în laboratoarele 
virusologice și extracția de gaze de șist prin fracturare hidraulică. De aceea, sunt perfect îndreptăţite temerile 
că unele cutremure în zone fără risc seismic sunt, de fapt, cauzate de omul ne-înțelept și ne-precaut. Ce 
altceva este geoingineria (care include și mutarea norilor ...) dacă nu un tip de “cercetare științifică” efectuată 
de iresponsabili și infantili? 


Sleipner and Snahvit, două proiecte CCS din Norvegia, au demonstrat că „pentru a asigura stocarea sigură pe 
termen lung a CO;, sunt imperative monitorizarea continuă și verificarea integrității sitului de stocare. 
Planurile de rezervă trebuie să fie întotdeauna disponibile în cazul în care formațiunile de stocare nu se 
comportă cum a fost anticipat. Companiile care investesc și operează acestea trebuie să aibă la dispoziție 
resurse financiare și tehnice în vederea remedierii deficienţelor, abaterilor și a situațiilor neprevăzute”. Ceea 
ce proiectele menţionate nu au reușit să demonstreze, însă, este dacă aceste formaţiuni de stocare 


subterane sunt viabile pe termen lung. Se vor defecta sau deforma astfel încât să permită gazului să iasă? Se 
va deplasa gazul în timp? Un singur lucru este cert - că niciun om de știință nu poate răspunde cu certitudine 
acestor întrebări[9]. 


Dar, chiar în absența acestor ipoteze nefaste, reprezintă vînarea de vânt (CCS) un mod eficient de reducere a 
emisiilor de CO»? Center for International Environmental Law (CIEL) afirmă că nu. 


Conform CIEL, tehnologia CCS are o istorie de zeci de ani în ceea ce privește promisiunile deșarte, proiectele 
eșuând frecvent să îndeplinească obiectivele de reducere a emisiilor. În plus, CCS produce propriile sale 
emisii, care adesea nu sunt luate în considerare. Este vorba despre energie consumată în procesul de captare 
(denumită „energy penalty”), ce are ca efect reducerea semnificativă a impactului său. 


Important de menţionat ar fi și că în perioada 01.09.2016 - 31.08.2020, în Uniunea Europeană s-au desfășurat 
5 proiecte pilot cu privire la captarea și stocarea CO;, unul dintre ele vizând și teritoriul României[10]. În baza 
acestora s-au elaborat anumite studii. Astfel, au fost analizate cel puţin 3 dintre riscurile proiectului[11]: 


- pericolul nu este identificat sau complet detectat (extinderea proiectului pilot la scară industrială ar putea 
să nu fie eficient gestionată); 


- migrarea CO; spre zone sensibile (apă dulce, suprafaţă); 
- pierderea stării de izolare. 


Suntem oare pregătiți pentru a implementa un sistem de o atât de ridicată complexitate, care încă prezintă 
numeroase neajunsuri, inconsecvenţe și ridică multe semne de întrebare? Mai degrabă pare a se practica 
ascunderea pe după degete, pentru a nu fi necesare răspunsuri oneste la întrebări vitale. În schimb, proiectul 
merge mai departe, făcându-se abstracție de riscurile inerente, riscuri cu un puternic impact vătămător. Nu 
este de mirare că CCS nu se bucură de susținere și de încredere din partea majorităţii stakeholderilor. Cu 
toate acestea, în ciuda rezistenţei sau a neîncrederii exprimate, ne este clar că vom fi nevoiţi să ne 
conformăm acestei mașini de tocat bani și să suportăm nu doar impactul puternic financiar, ci și riscurile de 
accidente catastrofice. 


5. Proiectul de modificare a Directivei 2010/31/UE privind performanţa energetică a clădirilor 


O propunere de modificarea acestei directive a fost adoptată în prima lectură în data de 12 martie 2024, fiind 
exprimată și poziția afirmativă a Parlamentului[12]. 


Proiectul propune eliminarea treptată până în 2040 a cazanelor și a sistemelor de încălzire alimentate cu 
combustibili fosili[13], iar acest diktat ne privește pe toți. 


Chiar dacă, aparent, sistemele de încălzire pe bază de combustibili fosili, nu vor fi interzise în cazul clădirilor 
în care există deja, din 2040 urmează a fi interzisă comercializarea lor[14]. 


Măsura în care aceste termene sunt fezabile pentru fiecare stat membru în parte rămâne de stabilit, același 
lucru putând fi afirmat și cu privire la modalitatea de finanţare a acestor renovări pe care le antamează 
legiuitorul european. Sancţiunea în caz de nerespectare ar urma să fie stabilită de fiecare stat, luându-se în 


considerare situația financiară și accesul proprietarilor de locuinţe la sprijin financiar adecvat, în special în 
cazul gospodăriilor vulnerabile. 


În orice caz, în funcţie de modul în care va evolua reglementarea, aceasta ar putea, de asemenea, să pună în 
dificultate populaţia prin instituirea, fie în mod direct, fie chiar indirect, a unor obligaţii financiare 
suplimentare și nejustificate în sarcina sa. În plus, rămâne de văzut cu ce metode și instrumente se vor fi 
încălzit oamenii după interzicerea comercializării centralelor pe combustibililor fosili și a sobelor cu lemne. 


6. Noile preocupări ale Curţii Europene a Drepturilor Omului: încălzirea climatică este un atentat la viața 
persoanelor în vârstă. Cauza Verein Klimaseniorinnen Schweiz și alții contra Elveţiei 


În data de 9 aprilie 2024, Elveţia a fost condamnată la CtEDO întrucât nu a făcut suficiente eforturi pentru a 
combate încălzirea globală, mai exact pentru a micșora emisiile de CO;, punând astfel în pericol viața 
cetățenilor în vârstă ai Elveţiei. 


Acţiunea admisă de CtEDO a fost formulată de o asociaţie non-profit (Verein KlimaSeniorinnen Schweiz) care 
reprezentat cca 2300 de femei din Elveţia, cu o vârstă medie de 73 de ani. Potrivit reclamantei, valurile de 
căldură cauzate de încălzirea globală au determinat în trecut și vor genera și în viitor îmbolnăvirea și chiar 
decesul oamenilor în vârstă, mai ales femei[15]. În motivarea acţiunii, asociaţia senioarelor helvete a susținut 
că obiectivele climatice asumate de Elveţia pentru 2030 și 2050 nu au fost luate în serios. Concluzia, ilogică 
pentru oamenii cu bun simţ, dar evidentă pentru CtEDO, a fost că situaţia climatică actuală rezultă din lipsa 
legilor și a măsurilor de punere în aplicare a legilor. Inacțiunea Elveţiei a contribuit la vătămarea dreptului la 
viață al membrelor asociaţiei. adusă acestora. De aceea, Curtea a decis că au fost încălcate art. 6 alin. (1) și 
art. 8 din CEDO, obligând Elveţia la o despăgubire de 80.000 de euro și, atenţie, la adoptarea și aplicarea de 
măsuri legale care să atenueze încălzirea globală. Mult mai preocupant este că, în înțelepciunea sa 
nemărginită, Curtea a statuat că art. 8 din Convenţie implică obligaţia ca fiecare stat semnatar să ia măsuri în 
vederea reducerii substanţiale și progresive a emisiilor de CO;, în scopul atingerii neutralității climatice până 
la finalul următoarelor trei decenii. În acest context, pentru ca măsurile să aibă efectul scontat, autoritățile au 
îndatorirea de a acționa în timp util, într-o manieră consistentăl16]. 


După publicarea acestei decizii, Elveţia a declarat, oficial, că ia în calcul ieșirea din Consiliul Europei. Practic, 
CtEDO și-a părăsit poziția de apărător și garant al drepturilor omului, luându-și merite de activist de mediu și 
competenţe de legiuitor. 


În fața absurdului acestei decizii, multe alte state ar putea să reconsidere poziţia de semnatari ai CEDO, ceea 
ce ar fi grav. 


De altfel, pe rolul Curţii există mai multe cauze privind schimbările climatice și rolul statului în combaterea 
acestora[17], care au fost amânate, urmând ca examinarea acestora să fie reluată acum, odată cu 
pronunțarea deciziei din Cauza Verein Klimaseniorinnen Schweiz și alții contra Elveţiei. Având în vedere 
precedentul judiciar creat, este foarte probabil că soluțiile în aceste speţe să fie identice, lucru care ar 
determina valuri de procese contra statelor pe motivul non-combatului cu schimbările climatice. 


Problema majoră care se pune este modul în care statele trebuie să se comporte ca să nu fie sancţionate de 
CtEDO. 


Cum se cuantifică eforturile necesare? 


Cum se determină legătura dintre încălzirea climatică și decesul unei persoane care a ajuns la vârsta 
senectuții? 


Ar putea alte persoane în vârstă să se plângă, invers, de înfrigurarea globală antrenată de eforturile de răcire 
a Planetei? În România, de exemplu, există foarte multe persoane în vârstă meteosensibile, care suferă când 
vremea se schimbă, odată cu anotimpurile sau în cadrul aceluiași sezon... 


Din perspectivă logică, să presupunem că, la fel cum cetăţenii și întreprinderile vor plăti costurile 
tehnologiilor necesare tranziției climatice și sancţiunile pentru ne-conformare, și statele vor plăti 
despăgubirile impuse de CtEDO pentru omisiunea de a lua măsuri de combatere a schimbării climatice „în 
mod util și consistent”. 


Oare se va schimba schimbarea climatică? 
Oare va fi suficient de frig pentru ca senioarele helvete să nu mai sufere de căldură excesivă? 


Speţa citată, deși este o știre globală, amplificată la maxim, nu aduce altceva decât o nouă metodă, 
jurisprudenţială, de îngreunare financiară a individului, cel care va achita la final orice cost, amendă, 
penalitate, despăgubire etc. impusă întreprinderilor sau statului pentru omisiunea de a lupta cu încălzirea 
globală. 


Considerente finale 


Realitățile lumii în care trăim și preocupările acesteia în general, dar cu precădere cele legate de mediu, 
angrenează un val de legislaţie care încearcă să dea soluții la problemele care sunt considerate a fi actuale. 
Totuși, în această abundență legislativă pare că sunt date uitării anumite principii fundamentale ale dreptului 
și ale bunului simţ comun, iar consumatorii sunt lăsaţi în derivă. Scopul în aparenţă benefic al salvgardării 
mediului înconjurător este urmărit cu acribie, dar fără a se avea în vedere riscul de împovărare a populaţiei și, 
consecutiv, de respingere instinctuală a oricărei încercări de a asigura pentru generațiile viitoare o Planetă 
viabilă și curată. Pur și simplu, din redundanţă și idiosincrazie, oamenii vor rejecta ideea. 


Prin impactul - preponderent financiar, dar, în definitiv, și de natură psihologică - asupra masei populaţiei, ar 
putea deveni mai mult decât plauzibilă ipoteza în care oamenii vor fi determinaţi să se abțină de la consum, 
ceea ce ar afecta activitatea întreprinderilor și ar conduce inevitabil la faliment. Astfel că, deși problemele de 
mediu prezintă importanţă, modul în care li se caută rezolvarea ar trebui să asigure o ingerință cât mai mică 
în viaţa consumatorilor, în caz contrar putându-se ajunge la puternice dezechilibre, nu doar climatice. 


[11] Disponibil aici (https://www.consilium.europa.eu/ro/policies/climate-change/paris-agreement/) 

[2] Disponibil aici (https://eur-lex.europa.eu/legal-content/RO/TXT/PDF/?uri=CELEX:32022L2464) 

[3] Regulamentul (UE) 2023/956 a intrat în vigoare, în faza sa de tranziție, de la 1 octombrie 2023, prima perioadă de raportare încheindu-se la 31 
ianuarie 2024. Perioada 1 octombrie 2023 - 31 decembrie 2025 este definită ca perioadă de tranziție, în care importatorii vor avea obligații de 
raportare a emisiilor încorporate în produsele CBAM importate, fără obligația de plată a unei taxe. 

[4] Disponibil aici (https://eur-lex.europa.eu/legal-content/RO/TXT/HTML/?uri=CELEX:52023DC0062) 

[5] În sens contrar: aici (https:/Awww.euractiv.com/section/energy-environment/opinion/industry-will-use-ccs-where-it-makes-the-best-business- 
sense/?fbclid=IwZXhObgNhZWOCMTAAAR2nOc1WuQxlyyfnHmgJWOONMMSSWIYH1eEYLtUnnua3Xxr60EvJ9B1DjlA_aem_AUJvjrbEMgjeEr- 
7SiIVf6GCiHT3NIZQUEBIIUwtLIH5SwPIvN5GUBrejJHXO68HJ6MfCE2wUlcvDUUk4jvgMFYAhF) 


[6] Cu privire la mecanismul introdus de Regulament și riscurile și oportunitățile pe care acesta le implică: aici (https://www.romania- 
actualitati.ro/stiri/in-lume/stocarea-co2-in-romania-intre-obligatii-europene-oportunitati-nationale-si-riscuri-economice). 

[7] Disponibil aici (https://ccs4cee.eu/wp-content/uploads/2021/11/CCS4CEE-Romania.pdf) 

[8] A se analiza în această cheie acest extras dintr-un articol publicat în 2016 în revista oficială a cercetării științifice, Horizon Magazine: “One major 
concern with CCS ist that CO» could leak out of these underground reservoirs into the surrounding air and contribute to climate change, or taint 
nearby water supplies. Another is the risk of human-made tremors caused by the build-up of pressure underground, known as induced 
seismicity”. Adică: una dintre marile îngrijorări ridicate de captarea și stocarea CO> este aceea că gazul ar putea scăpa din aceste rezervoare 
subterane în atmosfera înconjurătoare și să contribuie la schimbarea climatică sau să contamineze rezerva de apă din apropiere. Un alt risc este 
cel de cutremur făcut de mâna omului, prin presiunea subterană, cunoscută sub numele de seismicitate indusă. Articolul, integrat aici 
(https://projects.research-and-innovation.ec.europa.eu/en/horizon-magazine/storing-co2-underground-can-curb-carbon-emissions-it-safe? 
fbclid=IwZXhObgNhZWOCMTAAAR3ArL221Y0o_r12IkcH6soyEOHJTrgACU3MeSZrczqc1dtZmz5_nazloMc_aem_AUIMHYfX- 
WwdF5EJZOUW7VCUDrgBeDcKLIhUD8vwwUgt2m-HeEH1-w8Z70kFYpsGiY8OtYrEbB3dzntyMiTliKeLg) 

[9] Disponibil aici (https://ieefa.org/sites/default/files/2023-06/Norway%E2%80%99s%20Sleipner%20and%20Sn%C3%B8hvitW620CCS- 
%20Industry%20models%200r%20cautionary%20tales.pdf), p. 42 

[10] Disponibil aici (https://cordis.europa.eu/project/id/653718) 

[11] Disponibil aici (http://mww.enos-project.eu/media/22619/d68_final-with-appendices_enos_653718.pdf), p. 267 și urm. 

[12] Disponibil aici (https://www.europarl.europa.eu/doceo/document/TA-9-2024-0129_RO.html) 

[13] „Statele membre ar trebui (...) să elimine treptat utilizarea sistemelor de încălzire pe bază de combustibili fosili din toate clădirile până în 2035 
și, dacă acest lucru nu este fezabil, astfel cum s-a demonstrat Comisiei, cel târziu până în 2040”. 

[14] „Toate clădirile noi ar trebui să fie clădiri cu emisii zero până în 2030, iar clădirile existente ar trebui transformate în clădiri cu emisii zero până 
în 2050”. 

[15] Cauza Verein Klimaseniorinnen Schweiz și alții contra Elveţiei - pct. 299 


[16] Idem - pct. 548 


[17] Disponibil aici (https://www.echr.coe.int/documents/d/echr/fs_climate_change_eng) 

World Intellectual Property Day also celebrated through the second edition of the Moot Court Competition in 

Bondoc si Asociatii announces 5 new promotions within its team of lawyers, including 1 partner 
(https://rlw.juridice.ro/23590/bondoc-si-asociatii-announces-5-new-promotions-within-its-team-of-lawyers- 
including-1-partner.html) 


Reff & Associates and Deloitte Romania assisted the owners of Expo Market Doraly in the full sale of the 
commercial park to real estate developer WDP (https://rlw.juridice.ro/23586/reff-associates-and-deloitte- 
romania-assisted-the-owners-of-expo-market-doraly-in-the-full-sale-of-the-commercial-park-to-real-estate- 

Bogdan Radu Herzog: Disoluţia socială e doar primul pas din agenda globalistă [Pe Drept Cuvânt 444] VIDEO 
(https://www.juridice.ro/734468/bogdan-radu-herzog-disolutia-sociala-e-doar-primul-pas-din-agenda-globalista- 
pe-drept-cuvant-44-video.html) 


Dana Gruia Dufaut: Suntem norocoși că avem încă acces la corespondența marelui Academician Andrei 
Rădulescu (https://www.juridice.ro/734274/dana-gruia-dufaut-suntem-norocosi-ca-avem-inca-acces-la- 
corespondenta-marelui-academician-andrei-radulescu.html) 


Costel Gilcă: Pledoariile mi le fac din omilii VIDEO (https://video.juridice.ro/categorii/continut-gratuit/costel-gilca- 
pledoariile-mi-le-fac-din-omilii/) 


Răzvan Graure: Modificările fiscale au sporit atenţia asupra organizării afacerilor VIDEO 
(https://video.juridice.ro/categorii/continut-gratuit/razvan-graure-modificarile-fiscale-au-sporit-atentia-asupra- 


organizarii-afacerilor/) 


Oana Drăgulinescu: „Muzeul abandonului“, pe urmele unui milion de copii abandonaţi [Pe Drept Cuvânt 443] 


VIDEO (https://www.juridice.ro/733694/oana-dragulinescu-muzeul-abandonului-pe-urmele-unui-milion-de-copii- 
abandonati-pe-drept-cuvant-43-video.html) 

